Poeżija ta' Antoine Cassar. Ritratt meħud minn Raisa Galea Għaxart ijiem Għaxart ijiem mitlufa, għajnejja niedja bit-taqtir rieżaħ tal-aħbarijiet. Mistrieħ ma hemmx. Is-swaba' wisq imtertra biex itebbqu l-kpiepel, irażżnu s-skiet. Mhix ħolma din il-vuċi. Mafja! Mafja! Narrattiva mhux falza. Forsi faċli. Imlewna, makabra, affaxxinanti, u komda. Komda tassew, minn fuq s'isfel. Distrazzjoni tal-ilħna tqum waħedha, tqabbel fejn jaqblilha, tgħajjat bla heda. Tmien ittri fuq il-biceps tal-lemin. (Fil-mera, tax-xellug. Il-mirja jigdbu.) Minn ġol-lejl jgħattini kollni kemm jien, iswed daqs id-dagħbien minn pol għal pol, mhix ħolma dil-vuċi. Kumbinazzjoni? Tifkira xejn letterarja ta' ktieb. Kwistjoni ta' unur, personalissma. Indħil fil-familja, laħam li ntmess. Il-mafja kompliċi bieżla, u mezz. Kelb kellu jkun l-eroj, spaniel tad-dwana, ismu, kumbinazzjoni, bħal min romol. Mhix ħolma dil-vuċi. Ismu bħal min iżomm l-imfietaħ ta' ċerti bibien, fejn qatt ma daħal re tal-ħallelin, fejn qatt ma nstemgħet l-għajta t'assassin. Kumbinazzjoni? Komplott tad-divin? Għaxar iljieli bis-swaba' mtertrin. Għaxart ijiem mitlufa, u għajni niedja b'ebda kelma jew skiet ma trid tmur bija.
Għaxart ijiem